Diari Oficial de la Generalitat Valenciana


Sumari del DOGV 3823, del 28-08-2000 (2000/7046)

ORDRE de 14 d'agost de 2000, de la Conselleria de Benestar Social, per la qual es fa pública la convocatòria de subvencions a consells locals de joventut i associacions juvenils d'àmbit local, per a l'any 2000, en matèria de voluntariat.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3823

Data del DOGV
:   28-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7046


Data del document
:   14-08-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * jove
    * voluntariat social
    * associació
    * suport econòmic

ORDRE de 14 d'agost de 2000, de la Conselleria de Benestar Social, per la qual es fa pública la convocatòria de subvencions a consells locals de joventut i associacions juvenils d'àmbit local, per a l'any 2000, en matèria de voluntariat. [2000/7046]
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut assenyala, entre les funcions d'aquest organisme, la de fomentar i donar suport al voluntariat en favor de la joventut, i, alhora, la de proporcionar el suport econòmic per a la realització de les iniciatives i els projectes específics de voluntariat desplegats pels consells locals de juventut, i també per les associacions juvenils d'àmbit local, de la Comunitat Valenciana.
  
Reconeguda l'acció voluntària com una inquietud prioritària dins del món associatiu, resulta convenient continuar potenciant les accions que en aquest camp realitzen les entitats juvenils i que s'iniciaren en anys anteriors.
  
Per això, i fent ús de les competències que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes a consells locals de joventut i associacions juvenils d'àmbit local per a l'any 2000, en matèria de voluntariat, i s'aproven las bases que regiran aquesta convocatòria, que figuren com a annex I a aquesta ordre.
  
Segon
  
L'import total màxim de les ajudes ascendeix a vint-i-dos milions de pessetes (40.969.204 PTA.), que es finançaran a càrrec de la línia de subvenció 403/000/00 del pressupost de despeses de l'Institut Valencià de la Joventut per a l'any 2000.
  
DISPOSICIONS FINALS
  
Primera
  
Es faculta la Direcció General de l'Institut Valencià de la Joventut perquè dicte les resolucions que calga per al desplegament i la gestió de la convocatòria.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998 Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de Règim Jurídic de les Administracions Públiques i del Procediment Administratiu Comú.
  
València, 14 d' agost de 2000
  
EL conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Beneficiaris
  
Podran sol·licitar subvenció, d'acord amb el que disposa aquesta convocatòria, els consells locals de juventut degudament constituïts i inscrits en el Registre de Consells Territorials de Juventut de la Generalitat Valenciana, i les associacions juvenils d'àmbit local, constituïdes legalment i inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana.
  
Segona. Programes
  
1. Podran ser subvencionats els projectes que despleguen activitats en matèria de voluntariat. Les subvencions podran finançar fins al 100% del pressupost del projecte, i l'ajuda màxima que podrà percebre cada entitat serà de 500.000 pessetes.
  
2. Cada entitat podrà presentar, com a màxim, dos projectes de voluntariat, que es desplegaran, amb una incidència preferent en el sector juvenil, en qualsevol de les àrees següents:
  
- Formació i promoció del voluntariat juvenil.
  
- Protecció i defensa del medi ambient.
  
- Dones jóvens.
  
- Col·lectius de jóvens amb risc d'exclussió social (minusvàlids, minories ètniques, reclusos i exreclusos, immigrants, malats, drogodependents, etc.).
  
- Promoció d'estils de vida saludables (consum, salut, prevenció de riscos, etc.)
  
- Relacions intergeneracionals.
  
3. No seran susceptibles d'obtindre subvenció les entitats els projectes de les quals incloguen alguna de les accions següents:
  
- Activitats que promoguen o justifiquen qualsevol forma de discriminació per raó de raça, de sexe, de religió, o qualsevol altra que atempte contra els drets fonamentals de la persona.
  
- Activitats amb finalitat lucrativa.
  
- Activitats que no estiguen dirigides a las àrees abans esmentades.
  
- Activitats que puguen incitar, directament o indirectamente, a l'ús de drogues, alcohol i tabac, que el fomenten o que en facen apologia del consum.
  
Tercera. Sol·licituds
  
1. Les sol·licituds es presentaran en el model normalitzat que figura com a annex II d'aquesta ordre. S'haurà de presentar una sol·licitud per a cada projecte, acompanyada de la documentació següent (original o còpia degudament confrontada):
  
- DNI del/la president/a o del representant legal de l'entitat.
  
- DNI del/la responsable del projecte objecte de subvenció.
  
- Targeta del Codi d'Identificació Fiscal (CIF) de l'entitat.
  
- Projecte de voluntariat que es desplegarà al llarg de l'any 2000, el qual haurà d'incloure les característiques tècniques següents: personal responsable, infraestructura, temporització i descripció de les activitats, característiques dels beneficiaris, llocs on es realitzarà el projecte, pressupost i aportació econòmica de l'entitat i/o dels participants, signat per la persona responsable del projecte i amb el vistiplau o conformitat del/la president/a.
  
- Pressupost detallat de l'associació, incloent-hi ingressos i despeses, per a l'any 2000.
  
- Memòria de les activitats realitzades l'any 1999, tret de les entitats que ja l'hagen presentada.
  
- Un exemplar original de cada una de les publicacions realitzades des de l'1 de gener fins al 31 de desembre de 1999.
  
- Fitxa de dades bancàries de l'associació, emplenada per l'entitat bancària, en la qual es sol·licita l'ingrés de la subvenció.
  
Si els documents exigits ja estigueren en poder de l'Institut Valencià de la Joventut, l'associació sol·licitant podrà acollir-se al dret que estableix l'article 35.f) de la Llei 30/92, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què es presentaren o, si s'escau, s'emeteren, i si no hagueren transcorregut més de cinc anys des de la finalització del procediment al qual corresponen.
  
2. Les sol·licituds podran presentar-se al registre de la seu de l'Institut Valencià de la Joventut (c/ de l'Hospital, 11, 46696- València); al de les unitats territorials de l'IVAJ d'Alacant (Pl. de Sant Cristòfol, 8-10, baixos, 03650) o de Castelló (c/ dels Orfebres Santalínea, 2, 12852); o per qualsevol dels mitjans que estableix l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3. L'últim dia en què es podran presentar sol·licituds serà el 25 de setembre de 2000.
  
4. Si les sol·licituds no reuneixen els requisits i/o la documentació que assenyala el punt 1 d'aquesta base, es requerirà l'entitat interessada perquè, en el termini de deu dies, n'esmene els defectes, tot prevenint-la que, altrament, es considerarà que ha desistit de la seua sol·licitud, segons el que estableix l'article 71.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució que prèviament dictarà la Direcció General de l'Institut Valencià de la Joventut, en els termes que preveu l'article 42 de la Llei esmentada.
  
Quarta. Comissió Avaluadora i resolució de la convocatòria
  
1. El director general de l'Institut Valencià de la Joventut nomenarà una Comissió Avaluadora per a l'estudi i la valoració de les sol·licituds presentades, d'acord amb la composició següent:
  
Quatre tècnics entre el personal al servei de l'administració del Govern Valencià adscrit a l'IVAJ, d'entre els quals designarà el presidente o presidenta i el secretari o secretària.
  
Tres representants del Consell de la Joventut de la Comunitat Valenciana, a proposta de la seua Comissió Permanent.
  
El règim jurídic que regularà aquesta Comissió Avaluadora serà el que preveu per als òrgans col·legiats la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
La resolució mitjançant la qual es determine la composició nominal de la Comissió es publicarà en el Diari Oficial de la Generalitat Valenciana.
  
2. Correspon al director general de l'Institut Valencià de la Joventut la resolució d'aquesta convocatòria, a proposta de la Comissió Avaluadora.
  
3. Per a la concessió de subvenció es valorarà prioritàriament:
  
- La viabilitat del projecte.
  
- L'aportació econòmica de l'entitat al desplegament del projecte.
  
- La utilizació d'un programa comptable que reflectisca clarament l'estat d'ingressos i de despeses.
  
- La incidència social de l'entitat i del projecte en l'àmbit geogràfic en què es desplegue.
  
- El nombre de voluntaris participants.
  
- Ser membre del consell local de juventud (per a les associacions juvenils).
  
- Tindre emplenada l'Enquesta-2000, d'actualització de dades del Cens de l'IVAJ (per a les associacions juvenils).
  
4. La resolució d'aquesta convocatòria es farà en un termini màxim de sis mesos, comptadors a partir de l'acabament del termini de presentació de sol·licituds, i s'entendran desestimades si no se'n dicta resolució expressa dins d'aquest termini. Tot açò sense perjudici de l'obligació de resoldre que estableix l'article 42.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La resolució de la convocatòria es notificarà a les entitats interesades en els termes que preveu la Llei 30/92, de Règim Jurídic de les Administracions Públiques i del Procediment Administratiu Comú.
  
Cinquena. Obligacions dels beneficiaris
  
1. Les entitats beneficiàries de les subvencions hauran de complir les obligacions següents:
  
a) Realitzar el o els projectes i adoptar les actituds que fonamenten la concessió de la subvenció.
  
b) Acreditar davant de l'IVAJ la realització de l'activitat i l'adopció del comportament, i també el compliment dels requisits i condicions que determine la concessió o el gaudi de l'ajuda.
  
c) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
d) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
e) Comunicar a l'IVAJ les modificacions que es produïsquen en el desplegament del programa subvencionat.
  
f) Prestar la col·laboració i presentar la documentació necessària als supervisors de l'Institut Valencià de la Joventut, per tal de comprovar l'execució del projecte objecte de subvenció.
  
g) Consignar, en les publicacions relatives al programa, que l'entitat ha sigut subvencionada per l'Institut Valencià de la Joventut.
  
h) Dur una comptabilitat que reflectisca l'estat d'ingressos i despeses de l'exercici subvencionat.
  
i) Complir totes les obligacions previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refòs de la Llei d'Hisenda Pública de la Generalitat Valenciana, i la resta de la legislació concordant i d'aplicació.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
3. L'import de les subvencions rebudes per al projecte de voluntariat en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà l'entitat beneficiària. En aquest cas, si la subvenció principal és l'atorgada per l'IVAJ, procedirà el reintegrament de l'excés obtingut sobre el cost de l'activitat desplegada.
  
4. Així mateix, procedirà el reintegrament de les quantitats percebudes i l'exigència de l'interés de demora a partir del moment del pagament de la subvenció, d'acord amb el procediment que s'instruïsca a l'efecte en el qual se'n garantirà l'audiència, en els casos següents:
  
- Incompliment de l'obligació de justificació.
  
- Haver obtingut la subvenció sense reunir les condicions requerides.
  
- Incompliment de la finalitat per a la qual es va concedir la subvenció o de les condicions imposades amb motiu de la concessió.
  
Sisena. Justificació i pagament
  
1. Les entitats a les quals s'haja concedit la subvenció la rebran després de justificar-ne la finalitat, mitjançant la presentació, fins al 15 de novembre de l'any 2000 i per a cada projecte subvencionat, dels documents següents:
  
a) Factures originals i còpies per a ser confrontades per la unitat de registre de l'òrgan competent, corresponents al programa i per l'import total subvencionat.
  
Les despeses generals, com ara telèfon, aigua, llum, lloguer, etc., no podran superar el 10% de l'import total subvencionat.
  
Detall de les despeses del personal (nòmines i minutes) que haja treballat directament en el projecte, juntament amb els models TC1 i TC2 de cotització a la Seguretat Social, i els impresos 110 i 190 de l'ingrés de retencions de l'IRPF en l'Agència Tributària.
  
Aquestes despeses no podran superar el 20% de l'import total subvencionat.
  
c) Certificats que l'associació o entitat es troba al corrent de les obligacions tributàries davant de l'Estat, la Generalitat Valenciana i la Seguretat Social en la data de concessió de l'ajuda, expedits per l'Agència Tributària, per la Conselleria d'Economia, Hisenda i Ocupació, i per la Tresoreria General de la Seguretat Social, de conformitat amb el que estableix l'Ordre de la Conselleria d'Economia i Hisenda de 30 de maig de 1996, i en la forma que preveu el Decret 390/1996, d'1 de març.
  
d) Memòria en què conste la descripció del projecte de voluntariat objecte de la subvenció, executat al llarg de l'any 2000, els objectius assolits i la seua valoració.
  
e) Certificat del/la tresorer/a de l'entitat en què es faça constar que l'import de la subvenció està registrat com a ingrés previst dins de la comptabilitat de l'associació per a l'any 2000.
  
f) Certificació del/la tresorer/a (per a la justificació de subvencions), en la qual es detallaran les factures, tot indicant-hi el número d'ordre, la data, el nom i el CIF del proveïdor i l'import facturat, signada per la persona responsable del projecte i amb el vistiplau del/la president/a de l'entitat.
  
Queden excloses del compliment de l'obligació de presentar els certificats de l'Agència Tributària, de la Conselleria d'Economia i Hisenda, i de la Tresoreria de la Seguretat Social, a què fa referència l'apartat c) d'aquesta base, aquelles entitats la subvenció de les quals no supere, en conjunt, la quantia de tres-centes mil pessetes per concepte i any.
  
2. L'incompliment de la justificació de la subvenció en suposarà la pèrdua del dret al cobrament.
  
Setena
  
La participació en aquesta convocatòria implica l'acceptació de les bases que la regulen.